R. Zajac, minister zdravotníctva SR: (2006-04-19):
K návrhu pána poslanca Karlina. Chcem povedať, že ho podporím v tej časti, ktorá je však aj v správe, a teda myslím si, že dôjde k procedurálnemu návrhu to upraviť, pretože, myslím, 4 z 5 návrhov má, nie 3, ako hovoril pán poslanec Džupa, ale je dohoda, že si to spolu s pánom poslancom Džupom pozrú a upravia. K pánovi poslancovi Vargovi, mu rozumiem. Je to z prostredia generických firiem, hlavne z prostredia bývalej Slovakofarmy, tomu sa dá rozumieť v každom a plnom slova význame. Možno treba povedať dve iné veci. Po prvé, Slovensko ako jedna z mála moderných krajín je na zozname 301 spojených štátov, t. j. krajín, ktoré nie sú schopné dodržiavať patentovú ochranu a duševné vlastnosti. To nie je dobrá správa, pretože tam patrí tak ešte Čína, možno Kórea a neviem, snáď Irán. Po druhé, pokiaľ bude registrovaný EMEA - európskou agentúrou v Londýne, automaticky registrácia platí u nás, v tom význame, že je takáto registrácia udelená. Tomu žiadny náš zákon nezabráni. A my sledujeme záujem, iba záujem ochrany duševného vlastníctva patentového práva. To neznamená, že tie lieky nebudú pripustené na náš trh, ale znamená, že ŠÚKL dostane povinnosť ohlásiť takého, kto by chcel porušiť patentové právo, a ďalej nebude to na registráciu ŠÚKL-u, ale bude to na registráciu Londýna, teda EMEA. S tým nemám žiadny problém a preto aj po veľmi dlhom zvažovaní som ako predkladateľ návrhu zákona súhlasil s touto zmenou, ktorá sa udiala, a kloním sa k tomu pôvodnému návrhu, kde Štátny ústav pre kontrolu liečiv bude chrániť patentové práva tretích krajín, nie členov Európskej únie, len preto, že je hanbou, aby Slovensko zostalo na zozname 301. Generické firmy majú dostatok možností po dodržaní ochrannej lehoty, žiaľbohu ďaleko nebezpečnejšej, 8+2+1, to 1 je ešte na zmenu registrácie, na predĺženie, ak sa zmenilo indikačné oprávnenie, ten jeden rok. Z tohto pohľadu podporím návrh pána poslanca Karlina. Chcem ešte povedať niečo, čo možno ste nečakali. V tej gestorskej správe, aj keď je to nad rámec harmonizácie, je zapracovaný návrh pani poslankyne Muškovej na lepšiu informovanosť rodičov pri očkovacích látkach. Tri roky, čo som v tomto parlamente, som sľuboval, že dáme to do poriadku, len sme stále nevedeli ako. No nakoniec svoj návrh precizovala ako návrh kolektívu poslankýň, aspoň ako informáciu, ak je nosičom hliník alebo formaldehyd, aby rodičia mali právo o tom vedieť. Ak by sme akceptovali návrh, hovorím, nebudem hovoriť o legislatívnej kvalite, ale návrh pána poslanca Pašku, toto bude preč. A predstava, že nová vláda všetko vyrieši, je síce dobrá, ale táto vláda má stále svoje ústavné kompetencie a budem rád, keď ich môže do posledného dňa svojho pôsobenia uplatniť. Preto neviem podporiť návrh pána poslanca Pašku a Vargu, viem podporiť návrh pána poslanca Karlina a v podstate si myslím, že pán poslanec Džupa má pravdu, že návrh pána poslanca Bódyho je skôr návrh sa zapáčiť nejakým právnickým, zastupujúcim právnickým organizáciám. Pýtal som sa ho, či pod tým nebude náhodou aj organizácia, ktorá dodáva napríklad pomôcky, vozíky a barly a to sa už dosť ťažko dá rozlíšiť. Z tohto pohľadu myslím, že aj pán spravodajca bude musieť sa vysporiadať aj s tou legislatívnou podobou návrhov. Ďakujem pekne.